Reaksiebeampte in bakkie geskietNetcare 911 reageer op ‘n skietery in Phoenix. (Foto: Netcare 911) ŉ Reaksiebeampte van Durban is Donderdagaand dood in sy motor gevind nadat hy in die kop geskiet is. Nooddienste en die polisie het Donderdagaand gereageer op ŉ skietery op die Phoenix-hoofweg in Phoenix, Durban. Netcare 911 is 20:00 na die toneel ontbied. “Terugvoer vanaf die toneel dui daarop dat ŉ gewapende reaksiebeampte in sy motor gesit het wat op ŉ grasbank langs die pad gestaan het. Hy is skynbaar geskiet terwyl hy in sy motor gesit het,” het Shawn Herbst, woordvoerder van Netcare 911, gesê. “Met paramedici se aankoms op die toneel het hulle ŉ middeljarige man met ŉ skietwond aangetref. Die pasiënt is nagegaan, maar het geen tekens van lewe getoon nie en is ongelukkig op die toneel dood verklaar.” Die polisie in KwaZulu-Natal het bevestig dat die slagoffer in die kop geskiet is en dat hulle die voorval ondersoek.